## Zakon o morskom ribarstvu (pročišćeni tekst)

### NN 46/1997 (5.5.1997.), Zakon o morskom ribarstvu (pročišćeni tekst)

# ODBOR ZA ZAKONODAVSTVO ZASTUPNIČKOG DOMA SABORA REPUBLIKE HRVATSKE

Na temelju članka 19. Zakona o izmjenama i dopunama Zakona o morskom
ribarstvu ("Narodne novine", br. 57/96.), Odbor za zakonodavstvo
Zastupničkog doma Sabora Republike Hrvatske na sjednici 22. travnja 1997.
utvrdio je pročišćeni tekst Zakona o morskom ribarstvu.

Pročišćeni tekst Zakona o morskom ribarstvu obuhvaća Zakon o morskom
ribarstvu ("Narodne novine", br. 74/94.) i njegove izmjene i
dopune objavljene u "Narodnim novinama", br. 57/96. u kojima
je naznačeno vrijeme njihova stupanja na snagu i početak primjene.

Klasa: 324-03/93-01/02
Zagreb, 22. travnja 1997.

Predsjednik Odbora za zakonodavstvo
Zastupničkog doma Sabora Republike Hrvatske
**Vice Vukojević, dipl. iur**., v. r.

---

## **ZAKON**

### **O MORSKOM RIBARSTVU**

(pročišćeni tekst)

I. OPĆE ODREDBE

Članak 1.

Morsko ribarstvo u smislu ovoga Zakona jest gospodarenje obnovljivim
biološkim bogatstvima mora, a obuhvaća zaštitu, ribolov i uzgoj riba i
drugih morskih organizama.

Ribe i drugi morski organizmi u ribolovnom moru obnovljivi su dijelovi
prirode od interesa za Republiku Hrvatsku i imaju njezinu osobitu zaštitu
koja se provodi sukladno sa odredbama ovoga Zakona.

Članak 2.

Ribe i drugi morski organizmi, osim u posebno zaštićenim dijelovima
prirode, mogu se loviti, sakupljati i uzgajati pod uvjetima utvrđenim ovim
Zakonom i propisima donesenim na temelju njega.

Članak 3.

Ako ovim Zakonom nije drugačije određeno, pojedini pojmovi uporabljeni
u ovom Zakonu imaju ova značenja:

l. *ribolov* jest gospodarski ribolov, mali ribolov i rekreacijsko-športski
ribolov,

2. *gospodarski ribolov* jest djelatnost lova i sakupljanja zbog
stjecanja dobiti,

3. *mali ribolov* jest lov riba i drugih morskih organizama samo
za osobne potrebe,

4. *rekreacijsko-športski ribolov* jest lov riba i drugih morskih
organizama u svrhu rekreacije i športa,

5. *lov* jest djelatnost lovljenja riba i drugih morskih organizama
uz upotrebu ribolovnih alata i opreme,

6. *sakupljanje* jest djelatnost sakupljanja morskih organizama
bez upotrebe ribolovnih alata,

7. *uzgoj* jest gospodarska djelatnost kontrolirane reprodukcije
i uzgajanja riba i drugih morskih organizama,

8. *plovilo* jest brod ili brodica namijenjena za ribolov,

9. *ribolovni alat* jest sredstvo kojim se obavlja ribolov,

10. *oprema* jest sredstvo koje po svojoj namjeni omogućava upotrebu
ribolovnog alata,

11. *ribolovno more* jest morski prostor nad kojim se prostire
suverenitet Republike Hrvatske a sastoji se od područja unutrašnjega ribolovnog
mora i područja vanjskoga ribolovnog mora,

12. *ribolovno područje* jest geografski omeđen dio ribolovnoga
mora koji predstavlja biološku, hidrografsku i gospodarsku cjelinu,

l3. *ribolovna zona* jest dio ribolovnoga područja,

l4. *drugi morski organizmi* su, osim riba, svi morski organizmi
koji su objekt interesa morskoga ribarstva,

l5. *Ministarstvo* označava ministarstvo nadležno za morsko ribarstvo,

l6. *ministar* označava ministra u ministarstvu nadležnom za morsko
ribarstvo.

17. *područne jedinice ministarstva* jesu unutarnje ustrojstvene
jedinice ministarstva osnovane za obavljanje određenih upravnih i drugih
stručnih poslova iz oblasti morskoga ribarstva u županijama na jadranskoj
obali,

18. *povlastica* jest ovlaštenje na temelju koje pravne ili fizičke
osobe smiju obavljati gospodarsku djelatnost ribolova ili uzgoja,

19. *odobrenje* je ovlaštenje na temelju kojeg fizička osoba smije
obavljati mali ribolov,

20. *dozvola* je ovlaštenje na temelju kojeg fizička osoba smije
obavljati rekreacijsko-športski ribolov,

21. *stavljati u promet* označava prodavati ribe i druge morske
organizme na tržištu.

Članak 4.

Granicu između unutrašnjega ribolovnog mora i vanjskoga ribolovnog mora
kao i granice ribolovnih zona odredit će ministar.

Granicu ribolovnoga mora u rijekama koje utječu u more utvrdit će ministar
uz suglasnost ministra nadležnog za slatkovodno ribarstvo.

Članak 5.

Pod ribolovnim morem razumijevat će se i gospodarski pojas Republike
Hrvatske nakon što Sabor Republike Hrvatske donese odluku o proglašenju
gospodarskoga pojasa.

Članak 6.

Ribolov se dijeli na gospodarski ribolov, mali ribolov i rekreacijsko-športski
ribolov.

Gospodarske djelatnosti u smislu ovoga Zakona su gospodarski ribolov
i uzgoj.

Ribolovom i uzgojem smiju se baviti pravne i fizičke osobe pod uvjetima
utvrđenim ovim Zakonom i propisima donesenim na temelju njega.

Članak 7.

Gospodarski ribolov se smije obavljati samo na temelju povlastice.

Mali se ribolov smije obavljati na temelju odobrenja.

Rekreacijsko-športski ribolov se smije obavljati na temelju dozvole.

Uzgoj se smije obavljati na temelju povlastice koja se izdaje nakon
dobivene koncesije za korištenje pomorskog dobra u skladu sa Pomorskim
zakonikom.

Za obavljanje ribolova plaća se naknada.

Članak 8.

Povlasticu za ribolov i uzgoj u dijelovima ribolovnoga mora, koji su
posebnim propisima utvrđeni kao područja za potrebe oružanih snaga Republike
Hrvatske, područna jedinica Ministarstva smije izdati samo uz prethodnu
suglasnost Ministarstva obrane.

Članak 9.

Na označenim mjestima ribolovnog mora, u kojem se nalaze telegrafski,
telefonski ili električni kabeli, cjevovodi ili drugi uređaji kao i hidroarheološka
nalazišta i nalazi, zabranjen je ribolov uz upotrebu mehaničkih naprava
za lov školjaka, pridnenih povlačnih mreža koća, obalnih povlačnih mreža
i obalnih mreža potegača.

II. GOSPODARSKI RIBOLOV

Članak 10.

Pravne ili fizičke osobe mogu započeti obavljati djelatnost gospodarskog
ribolova:

1. ako imaju propisano plovilo, ribolovne alate i opremu za ribolov,

2. ako imaju zaposlene djelatnike stručno osposobljene za gospodarski
ribolov ili su sami stručno osposobljeni za gospodarski ribolov,

3. ako imaju povlasticu za ribolov izdanu od nadležnog tijela.

Članak 11.

Povlasticu za ribolov izdaje područna jedinica Ministarstva.

Povlastica za ribolov izdaje se posebno za svako plovilo i mora sadržavati:

1. tvrtku pravne osobe ili ime i prezime fizičke osobe kojoj se izdaje
povlastica za ribolov,

2. ime ili registarsku oznaku plovila ili više njih ako se radi o vrstama
gospodarskog ribolova u kojima sudjeluje više plovila kojima se obavlja
gospodarski ribolov,

3. ribolovno područje ili zonu u kojoj se smije obavljati gospodarski
ribolov,

4. vrstu i količinu ribolovnih alata i opremu kojom se obavlja gospodarski
ribolov,

5. veličinu plovila i snagu porivnoga pogonskog stroja plovila.

U slučaju promjene plovila u povlasticu se upisuje drugo plovilo.

Obrazac, kriterije i postupak izdavanja povlastice za ribolov propisuje
ministar.

Članak 12.

Protiv upravnog akta iz članka 11. stavka 1. ovoga Zakona može se izjaviti
žalba Ministarstvu.

Članak 13.

Povlastica za ribolov prestaje vrijediti prestankom pravne osobe, odnosno
obrta.

Povlastica za ribolov oduzima se rješenjem područne jedinice Ministarstva
koja je izdala povlasticu za ribolov:

1. ako se utvrdi da pravna ili fizička osoba kojoj je izdana povlastica
za ribolov nema propisano plovilo, alate i opremu za ribolov,

2. ako se utvrdi da pravna ili fizička osoba kojoj je izdana povlastica
za ribolov nema zaposlene djelatnike stručno osposobljene za gospodarski
ribolov ili da sama nije stručno osposobljena za gospodarski ribolov,

3. ako se utvrdi da je strana pravna ili fizička osoba osnivač domaće
pravne osobe kojoj je izdana povlastica za ribolov.

Protiv rješenja o oduzimanju povlastice iz stavka 2. ovoga članka može
se izjaviti žalba Ministarstvu.

Članak 14.

Područna jedinica Ministarstva koja izdaje povlasticu za ribolov vodi
registar o izdanim povlasticama za ribolov.

Oblik, sadržaj i način vođenja registra o izdanim povlasticama za ribolov
propisuje ministar.

Članak 15.

Pravne i fizičke osobe smiju obavljati gospodarski ribolov na ribolovnom
području ili zoni, plovilom, ribolovnim alatima i opremom koja je upisana
u povlastici za ribolov.

Povlastica za ribolov mora se uvijek nalaziti na plovilu.

Članak 16.

Gospodarskim ribolovom mora upravljati stručno osposobljena osoba, koja
se za vrijeme obavljanja gospodarskog ribolova mora nalaziti na plovilu.

U slučajevima kada se gospodarski ribolov obavlja ronjenjem osobe koje
rone moraju biti stručno osposobljene za ronjenje i za obavljanje gospodarskog
ribolova.

Uvjerenje o stručnoj osposobljenosti za obavljanje gospodarskog ribolova
moraju osobe iz stavka 1. i 2. ovoga članka uvijek imati kod sebe kada
obavljaju gospodarski ribolov.

Članak l7.

Gospodarski ribolov dijeli se na:

- ribolov pridnenim povlačnim mrežama koćama,

- ribolov pelagijskim koćama,

- ribolov kružnim mrežama plivaricama,

- ribolov obalnim mrežama potegačama,

- ribolov obalnim povlačnim mrežama,

- ribolov ludrom, zagonicom i fružatom,

- ribolov mrežama stajačicama,

- ribolov vršama za lov ribe,

- ribolov ostima sa ili bez upotrebe osvjetljenja,

- ribolov parangalima i drugim udičarskim alatima,

- lov škampa vršama,

- lov velikih rakova vršama,

- lov školjaka i

- lov ili sakupljanje drugih morskih organizama.

Namjenu, vrstu i količinu ribolovnih alata i opreme koja se smije upotrebljavati
u gospodarskom ribolovu propisat će ministar.

Članak 18.

Pravne i fizičke osobe koje obavljaju ribolov dužne su se pridržavati
uobičajenih pravila ribolova i ne smiju ometati jedni druge.

Ministar može propisati redoslijed i uvjete obavljanja ribolova na pojedinom
ribolovnom području ili zoni.

Članak 19.

Stručna osposobljenost za obavljanje gospodarskog ribolova dokazuje
se uvjerenjem o stručnoj osposobljenosti za obavljanje gospodarskog ribolova
koje izdaje Ministarstvo.

Uvjerenje o stručnoj osposobljenosti za obavljanje gospodarskog ribolova
izdat će se osobi koja je položila ispit prema Programu za obavljanje gospodarskog
ribolova.

Stručnu osposobljenost za obavljanje gospodarskog ribolova provjerava
posebno stručno povjerenstvo od najmanje tri člana koje imenuje ministar.

Uvjerenje o stručnoj osposobljenosti za obavljanje gospodarskog ribolova,
bez obveze polaganja ispita iz stavka 2. ovoga članka, izdat će se osobi
koja je na temelju ranijih propisa stručno osposobljena za obavljanje gospodarskog
ribolova.

Program ispita za obavljanje gospodarskog ribolova, obrazac i način
izdavanja uvjerenja i stručnoj osposobljenosti za obavljanje gospodarskog
ribolova propisuje ministar.

Ministarstvo vodi registar o izdanim uvjerenjima o stručnoj osposobljenosti
gospodarskog ribolova.

Oblik, sadržaj i način vođenja registra o izdanim uvjerenjima o stručnoj
osposobljenosti za obavljanje gospodarskog ribolova propisuje ministar.

III. MALI RIBOLOV

Članak 20.

Mali ribolov smije obavljati fizička osoba (u daljnjem tekstu: građanin)
uz uporabu ograničenih vrsta i količinu ribolovnih alata i opreme u najviše
tri ribolovne zone.

Ribe i drugi morski organizmi ulovljeni ili sakupljeni obavljanjem maloga
ribolova koriste se samo za osobne potrebe i ne smiju se stavljati u promet.

Članak 21.

Mali ribolov dijeli se na:

- ribolov mrežama stajačicama,

- ribolov vršama za lov riba,

- ribolov ostima sa i bez upotrebe osvjetljenja,

- ribolov parangalima i drugim udičarskim alatima,

- ribolov obalnim mrežama potegačama-kogolom i strašinom,

- skupljanje školjaka.

Namjenu, vrsti i količinu ribolovnih alata i opreme koja se smije rabiti
u malom ribolovu propisat će ministar.

Članak 22.

Pod uvjetima utvrđenim ovim Zakonom i propisima donesenim na temelju
njega građanin smije započeti obavljanje malog ribolova ako ima odobrenje
za obavljanje malog ribolova (u tekstu koji slijedi: odobrenje) izdano
od područne jedinice Ministarstva.

Odobrenje vrijedi samo uz predočenu potvrdu o uplaćenoj naknadi za obavljanje
malog ribolova za tekuću kalendarsku godinu.

Obrazac potvrde o plaćenoj naknadi za obavljanje maloga ribolova, visini
novčanog iznosa i način plaćanja naknade propisuje ministar.

Članak 23.

Odobrenje izdaje područja jedinica Ministarstva u kojoj građanin ima
prebivalište ili na čijem teritoriju (ribolovnoj zoni) namjerava obavljati
mali ribolov.

Odobrenje će se izdati građaninu koji ispunjava sljedeće uvjete:

1. da je hrvatski državljanin,

2. da ima najmanje petnaest godina života,

3. da posjeduje uvjerenje o stručnoj osposobljenosti za obavljanje maloga
ribolova,

4. da je vlasnik ili nositelj prava korištenja plovila, ribolovnih alata
i opreme kojima namjerava obavljati mali ribolov,

5. da plovilo, ribolovni alati i oprema kojima namjerava obavljati mali
ribolov odgovaraju propisanim uvjetima,

6. da mu pravomoćnom sudskom presudom ili rješenjem o prekršaju nije
izrečena mjera sigurnosti ili zaštitna mjera obavljanja malog ribolova
dok ta mjera traje.

Dokaze o ispunjavanju uvjeta iz stavka 2. točke 5. i 6. ovoga članka
pribavlja područna jedinica Ministarstva po službenoj dužnosti.

Članak 24.

Odobrenje mora sadržavati:

1. ime i prezime, adresu (mesto, ulica i broj) te jedinstveni matični
broj građanina kojem se izdaje odobrenje,

2. ime i luku upisa ili registarsku oznaku, veličinu (u metrima i BT)
te vrstu (tip) i snagu pogonskog porivnog stroja (u kW i KS) plovila kojima
se obavlja mali ribolov,

3. vrstu i količinu ribolovnih alata i opreme kojima se smije obavljati
mali ribolov,

4. ribolovne zone na kojima se može obavljati mali ribolov.

Obrazac odobrenja propisat će ministar.

Članak 25.

Zahtjev za izdavanje odobrenja rješava nadležna područna jedinica Ministarstva
rješenjem u roku od mjesec dana od dana uredno podnesenog zahtjeva.

U slučaju da tijelo iz stavka 1. ovoga članka nije donijelo rješenje
u propisanom roku, smatra se da je odobrenje dano.

Protiv rješenja kojim se rješava o zahtjevu za izdavanje odobrenja može
se izjaviti žalba Ministarstvu.

Članak 26.

Rješenje o odobrenju upisuje se u Registar o izdanim odobrenjima za
obavljanje maloga ribolova koji vodi područna jedinica Ministarstva koja
je izdala odobrenje.

Oblik, sadržaj i način vođenja Registra o izdanim odobrenjima za obavljanje
maloga ribolova propisuje ministar.

Članak 27.

Građanin smije obavljati mali ribolov u najviše tri ribolovne zone,
plovilom te vrstama i količinama ribolovnih alata i opreme koji su upisani
u odobrenje.

Odobrenje građanin mora uvijek imati kod sebe kada obavlja mali ribolov.

Članak 28.

Odobrenje prestaje važiti odjavom ili smrću građanina.

Odobrenje se oduzima rješenjem područne jedinice Ministarstva koja je
izdala odobrenje:

1. ako se utvrdi da građanin ne ispunjava jedan od uvjeta navedenih
u članku 23. stavku 2. ovoga Zakona,

2. ako se naknadno utvrdi da je rješenje o odobrenju utemeljeno na neistinitim
podacima ili krivotvorenim dokazima,

3. ako građanin kojem je izdano odobrenje dvije godine uzastopno ne
plati naknadu za obavljanje maloga ribolova.

Protiv rješenja o oduzimanju odobrenja iz stavka 2. ovoga članka može
se izjaviti žalba Ministarstvu.

Rješenje o oduzimanju odobrenja iz stavka 2. ovoga članka dostavlja
se i nadležnom ribarskom inspektoru Ministarstva.

Članak 29.

Broj odobrenja u određenoj ribolovnoj zoni ministar može ograničiti
radi zaštite gospodarskih važnih vrsta riba i drugih morskih organizama.

Članak 30.

Stručna osposobljenost za obavljanje maloga ribolova dokazuje se uvjerenjem
o stručnoj osposobljenosti za obavljanje malog ribolova koje izdaje Ministarstvo.

Uvjerenje o stručnoj osposobljenosti za obavljanje maloga ribolova izdat
će se osobi koja je položila ispit prema Programu za obavljanje maloga
ribolova.

Uvjerenje o stručnoj osposobljenosti za obavljanje maloga ribolova,
bez polaganja ispita, izdat će se osobama starijim od 65 godina.

Uvjerenje o stručnoj osposobljenosti za obavljanje gospodarskog ribolova
važi i kao uvjerenje za obavljanje maloga ribolova.

Stručna osposobljenost za obavljanje malog ribolova provjerava posebno
stručno povjerenstvo od najmanje tri člana koje imenuje ministar.

Program ispita za obavljanje malog ribolova, obrazac i način izdavanja
uvjerenja o stručnoj osposobljenosti za obavljanje malog ribolova propisuje
ministar.

Oblik, sadržaj i način vođenja registra o izdanim uvjerenjma o stručnoj
osposobljenosti za obavljanje malog ribolova propisuje ministar.

IV. REKREACIJSKO-ŠPORTSKI RIBOLOV

Članak 31.

Rekreacijsko-športski ribolov u ribolovnom moru smije se obavljati samo
na temelju dozvole za rekreacijsko-športski ribolov (u tekstu koji slijedi:
dozvola).

Dozvolu mora ovlaštenik uvijek imati kod sebe kada obavlja rekreacijsko-športski
ribolov.

Članak 32.

Dozvolu za rekreacijsko-športski ribolov izdaje područna jedinica Ministarstva.

Dozvolu za rekreacijsko-športski ribolov smiju u ime i za račun Ministarstva
prodavati pravne i fizičke osobe koje za to ovlasti ministar.

Članak 33.

Rekreacijsko-športski ribolov smije se obavljati uz upotrebu dozvoljenih
ribolovnih alata i opreme.

U rekreacijsko-športskom ribolovu dozvoljeno je dnevno uloviti i sakupiti
do 5 kilograma riba i drugih morskih organizama.

U količinu ulova iz stavka 2. ovoga članka ne ubraja se ulov riba hrskavičnjača
kao i jedna riba ili drugi morski organizam teži od 5 kilograma.

Ribe i drugi morski organizmi ulovljeni u obavljanju rekreacijsko-športskoga
ribolova ne smiju se stavljati u promet.

Članak 34.

Odobrenje za održavanje natjecanja u rekreacijsko-športskom ribolovu
izdaje nadležna područna jedinica Ministarstva.

Za državna i međunarodna natjecanja odobrenje izdaje Ministarstvo.

Za vrijeme trajanja natjecanja u rekreacijsko-športskom ribolovu količina
ulova nije ograničena.

Članak 35.

Način, vrstu i količinu ribolovnih alata i opreme koja se smije upotrebljavati
u obavljanju rekreacijsko-športskog ribolova, te obrazac i sadržaj dozvole
za rekreacijsko-športski ribolov propisuje ministar.

V. UZGOJ

Članak 36.

Pravne ili fizičke osobe mogu započeti obavljati djelatnost uzgoja:

1. ako imaju zaposlene djelatnike stručno osposobljene za uzgoj ili
su sami stručno osposobljeni za uzgoj,

2. ako imaju povlasticu za uzgoj izdanu od nadležnog tijela.

Članak 37.

Povlasticu za uzgoj izdaje područna jedinica Ministarstva.

Povlastica za uzgoj mora sadržavati:

1. tvrtku pravne osobe ili ime i prezime fizičke osobe kojoj se izdaje
povlastica za uzgoj,

2. područje ili zonu na kojoj se obavlja uzgoj,

3. pravni akt (ugovor o koncesiji) na temelju kojeg se pomorsko dobro
može upotrebljavati za uzgoj,

4. količinu i vrste riba i drugih morskih organizama koji se smiju uzgajati.

Za svaki dio pomorskoga dobra na kojem se obavlja uzgoj, izdaje se posebna
povlastica.

Obrazac povlastice za uzgoj propisuje ministar.

Članak 38.

Protiv upravnoga akta iz članka 28. stavka 1. ovoga Zakona može se izjaviti
žalba Ministarstvu.

Članak 39.

Povlastica za uzgoj prestaje vrijediti:

- istekom roka na koji je dana koncesija za uzgoj na pomorskom dobru,

- oduzimanjem koncesije od strane davatelja,

- prestankom pravne osobe, odnosno obrta.

Povlastica za uzgoj oduzima se rješenjem područne jedininice Ministarstva
koja je izdala povlasticu za uzgoj ako se utvrdi da pravna ili fizička
osoba:

- nema zaposlene djelatnike stručno osposobljene za uzgoj ili da sama
nije stručno osposobljena za uzgoj,

- uzgaja vrste ili količine riba ili drugih morskih organizama koje
nisu upisane u povlastici za uzgoj,

- djelatnošću uzgoja ugrožava kriterije o pogodnosti dijelova pomorskog
dobra za uzgoj.

Protiv rješenja o oduzimanju povlastice iz stavka 2. ovoga članka može
se izjaviti žalba Ministarstvu.

Članak 40.

Područna jedinica Ministarstva koja izdaje povlastice za uzgoj vodi
registar o izdanim povlasticama za uzgoj.

Oblik, sadržaj i način vođenja registra za uzgoj propisuje ministar.

Članak 41.

Pravne i fizičke osobe smiju obavljati uzgoj na dijelu pomorskoga dobra
za koji imaju koncesiju i smiju uzgajati vrste i količine riba i drugih
morskih organizama koje su im upisane u povlastici za uzgoj.

Povlastica za uzgoj mora se nalaziti na uzgajalištu ili u sjedištu tvrtke.

Članak 42.

Uzgojem mora upravljati osoba stručno osposobljena za uzgoj.

Uvjerenje o stručnoj osposobljenosti za obavljanje uzgoja mora osoba
iz stavka 1. ovoga članka uvijek imati kod sebe kada se nalazi na uzgajalištu.

Članak 43.

Dijelove pomorskoga dobra za uzgoj utvrđuju skupštine županija sukladno
prostornim planovima županija i kriterijima o pogodnosti dijelova pomorskoga
dobra za uzgoj.

Kriterije o pogodnosti dijelova pomorskoga dobra za uzgoj propisuje
ministar uz suglasnost ministra graditeljstva i zaštite okoliša.

Članak 44.

Na udaljenosti manjoj od 100 metara od oznake položaja uzgajališta zabranjeno
je obavljanje ribolova i drugih radnji koje mogu ometati djelatnost uzgoja.

Članak 45.

Stručna osposobljenost za obavljanje uzgoja dokazuje se uvjerenjem o
stručnoj osposobljenosti za obavljanje uzgoja koje izdaje Ministarstvo.

Uvjerenje o stručnoj osposobljenosti za obavlanje uzgoja izdat će se
osobi koja je položila ispit prema Programu za obavljanje uzgoja riba i
drugih morskih organizama.

Stručna osposobljenost za obavljanje uzgoja provjerava posebno stručno
povjerenstvo od najmanje tri člana koje imenuje ministar.

Uvjerenje o stručnoj osposobljenosti za obavljanje uzgoja, bez obveze
polaganja ispita iz stavka 2. ovoga članka, izdat će se osobi koja je na
temelju ranijih propisa stručno osposobljena za obavljanje uzgoja.

Program ispita za obavljanje uzgoja, obrazac i način izdavanja uvjerenja
o stručnoj osposobljenosti za obavljanje uzgoja propisuje ministar.

Ministarstvo vodi registar o izdanim uvjerenjima o stručnoj osposobljenosti
za obavljanje uzgoja.

Oblik sadržaj i način vođenja registra o izdanim uvjerenjima o stručnoj
osposobljenosti za obavljanje uzgoja propisuje ministar.

VI. NAKNADA ZA RIBOLOV

Članak 46.

Naknada za ribolov iz članka 7. stavka 4. ovoga Zakona prihod je državnoga
proračuna.

Naknada za ribolov se koristi za financiranje praćenja stanja biološkoga
bogatstva mora u svrhu racionalnoga gospodarenja kao i za financiranje
mjera unapređenja morskoga ribarstva.

Način određivanja visine naknade za ribolov kao i način njezina usmjeravanja
za namjene iz stavka 2. ovoga članka propisuje ministar.

VII. ZAŠTITA RIBA I DRUGIH MORSKIH ORGANIZAMA

Članak 47.

Radi zaštite mora, riba i drugih morskih organizama poduzimaju se radnje
i provode mjere za zaštitu ribolovnih i uzgojnih područja.

Radi zaštite hridinaste obale kao posebnog staništa ribolovnog mora
zabranjen je izlov prstaca i zabranjeno je njihovo stavljanje u promet
na cijelom teritoriju Republike Hrvatske, kao i njihov izvoz.

Članak 48.

Zabranjeno je loviti i stavljati u promet nedorasle ribe i druge nedorasle
morske organizme.

Zabranjeno je loviti ribe i druge morske organizme za vrijeme lovostaja
i stavljati ih u promet u svježem stanju.

Zbog zaštite riba i drugih morskih organizama ministar propisuje:

1. što se razumijeva pod nedoraslim ribama i drugim morskim organizmima,

2. najmanju veličinu gospodarski važnih vrsta riba i drugih morskih
organizama ispod koje se ne smiju loviti, sakupljati niti stavljati u promet,

3. lovostaj za pojedine vrste riba i drugih morskih organizama, odnosno
vrijeme kada se ne smiju loviti, sakupljati niti stavljati u promet,

4. zabranu ribolova na određenom ribolovnom području ili zoni.

Ministar može dopustiti lov nedoraslih riba i drugih nedoraslih morskih
organizama na određenom dijelu ribolovnoga mora, na određeno vrijeme i
s određenim ribolovnim alatima u svrhu uzgoja, poribljavanja i istraživanja.

Članak 49.

Zbog racionalnog gospodarenja i zaštite gospodarski važnih vrsta riba
i drugih morskih organizama, ministar propisuje:

1. broj i veličinu plovila, snagu pogonskog stroja plovila, te vrstu
i količinu ribolovnog alata i opreme kojima je na određenom ribolovnom
području ili zoni dozvoljen ribolov,

2. ograničenje vremena ribolova na određenom ribolovnom području ili
zoni,

3. dozvoljenu količinu ulova ili sakupljanja na određenom ribolovnom
području ili zoni odnosno dozvoljenu količinu ulova ili sakupljanja po
jednoj povlastici,

4. broj povlastica za određenu vrstu ribolova na određenom ribolovnom
području ili zoni,

5. konstrukcijsko-tehničke osobine, način upotrebe i namjenu pojedinih
vrsta ribolovnih alata i opreme za ribolov,

6. mjesta i uvjete za postavljanje umjetnih brakova i poribljavanje
mora.

Članak 50.

Zabranjeno je poribljavanje ribolovnog mora alohtonim vrstama riba i
drugim morskim organizmima.

Uzgoj alohtonih vrsta riba i drugih morskih organizama smije se obavljati
uz odobrenje Ministarstva i uz prethodno pribavljenu suglasnost Ministarstva
graditeljstva i zaštite okoliša i mišljenje znanstvene institucije registrirane
za poslove istraživanja mora.

Članak 51.

Radi racionalnog gospodarenja obnovljivim biološkim bogatstvima mora
uspostavlja se program praćenja na cjelokupnom ribolovnom moru ili njegovim
dijelovima, a obuhvaća naročito:

- praćenje stanja naselja riba i drugih morskih organizama od interesa
za morsko ribarstvo,

- praćenje kvalitete dijelova pomorskog dobra na kojima se obavlja djelatnost
uzgoja.

Sadržaj, način i opseg provedbe programa iz stavka 1. ovoga članka propisuje
ministar.

Članak 52.

Radi zaštite riba i drugih morskih organizama ministar utvrđuje posebna
staništa riba i drugih morskih organizama (u tekstu koji slijedi: posebna
staništa).

Posebna staništa su dijelovi ribolovnog mora u kojima je zabranjen ribolov.

Radi pravilnog gospodarenja ministar može u posebnom staništu, na određeno
vrijeme i s određenim ribolovnim alatima i opremom dozvoliti ribolov.

Članak 53.

Zabranjeno je puštati ili bacati u ribolovno more, rijeke koje utječu
u to more ili jezera povezana s tim morem, tekuće ili krute otpatke proizvodnje
ili prerade ili bilo kakve druge tvari ili materijale koji uništavaju ribe
ili druge morske organizme, koje ograničavaju njihov životni prostor i
koje štetno utječu na biološke uvjete za njihov opstanak i razvoj.

Članak 54.

Pravna ili fizička osoba koja počini štetu postupajući suprotno odredbama
ovoga Zakona dužna je tu štetu nadoknaditi.

Kriterije za utvrđivanje visine naknade štete iz stavka 1. ovoga članka
propisuje ministar.

Sredstva prikupljena na ime naknada od šteta nanesenih morskim organizmima
iz stavka 1. ovoga članka prihod su državnoga proračuna i koriste se za
financiranje unapređenja morskog ribarstva.

Način usmjeravanja prikupljenih sredstava za namjene iz stavka 3. ovoga
članka propisuje ministar.

Članak 55.

Kada se zbog znanstvenih istraživanja lov ili sakupljanje obavlja protivno
uvjetima propisanim ovim Zakonom i propisima donesenim na temelju njega
potrebno je pribaviti dozvolu Ministarstva.

Članak 56.

Prije donošenja propisa iz članka 48. stavka 3. točke 1., 2., 3. i 4.,
članka 49. stavka 1. točke 1., 2., 3., 5. i 6., članka 52. stavka 1. prije
izdavanja suglasnosti iz članka 52. stavka 2. te prije izdavanja dozvole
iz članka 52. stavka 3. ovoga Zakona ministar mora zatražiti znanstveno
i stručno mišljenje od pravne osobe registrirane za poslove istraživanja
mora kao i od strukovnih grupa ribara udruženih pri Hrvatskoj gospodarskoj
komori i Hrvatskoj obrtničkoj komori.

VIII. PODACI O RIBOLOVU I UZGOJU

Članak 57.

Pravne i fizičke osobe koje obavljaju gospodarski ribolov i uzgoj moraju
voditi očevidnik o gospodarskom ribolovu i uzgoju.

Očevidnik iz stavka 1. ovoga članka mora se uvijek nalaziti na plovilu
kojim se obavlja ribolov odnosno na uzgajalištu.

Oblik, sadržaj i način vođenja očevidnika o gospodarskom ribolovu i
uzgoju, propisuje ministar.

Članak 58.

Pravne i fizičke osobe koje obavljaju djelatnost gospodarskog ribolova
i uzgoja dužne su dostavljati podatke o gospodarskom ribolovu i uzgoju.

Podaci iz stavka 1. ovoga članka dostavljaju se na propisanom obrascu,
područnoj jedinici Ministarstva koja je izdala povlasticu.

Oblik, sadržaj i način dostavljanja obrasca iz stavka 2. ovoga članka,
propisuje ministar.

Članak 59.

Građani koji obavljaju mali ribolov dužni su dostavljati podatke o količini
i vrsti ulova.

Podaci iz stavka 1. ovoga članka dostavljaju se na propisanom obrascu
područnoj jedinici Ministarstva koja je izdala odobrenje.

Oblik, sadržaj i način dostavljanja obrasca iz stavka 2. ovoga članka
propisuje ministar.

IX. UPRAVNI I INSPEKCIJSKI NADZOR

***Upravni nadzor***

Članak 60.

Upravni nadzor nad provedbom odredaba ovoga Zakona i propisa donesenih
na temelju njega obavlja Ministarstvo.

***Inspekcijski nadzor***

Članak 61.

Inspekcijski nadzor nad provedbom odredaba ovoga Zakona i propisa donesenih
na temelju njega provode ribarski inspektori Ministarstva i drugi državni
službenici koje za to ovlasti ministar (u tekstu koji slijedi: inspektori).

Inspekcijski nadzor iz stavka 1. ovoga članka na području ribolovnog
mora provode i ovlaštene službene osobe Ministarstva unutarnjih poslova.

Članak 62.

Inspektori u provedbi inspekcijskog nadzora:

- pregledavaju isprave i poslovne spise pravnih i fizičkih osoba koje
obavljaju ribolov, uzgoj i promet riba i drugih morskih organizama,

- nadziru obavlja li se ribolov i uzgoj sukladno odredbama ovoga Zakona
i propisa donesenih na temelju njega,

- nadziru obavlja li se promet riba i drugih morskih organizama sukladno
odredbama ovoga Zakona i propisa donesenih na temelju njega.

Članak 63.

Ukoliko nađe da je povrijeđen ovaj Zakon ili drugi propis donesen na
temelju njega inspektor ima pravo i obvezu:

l. rješenjem narediti otklanjanje utvrđenih nedostataka, odnosno nepravilnosti
u određenom roku,

2. podnijeti nadležnom državnom tijelu prijavu zbog kaznenog djela,
odnosno zahtjev za pokretanje prekršajnog postupka te izreći ovim Zakonom
utvrđenu prekršajnu kaznu,

3. poduzeti i druge mjere, odnosno izvršiti druge radnje za koje je
posebnim propisom ovlašten.

Članak 64.

Ako pravna ili fizička osoba u određenom roku ne provede mjere naređene
na temelju ovoga Zakona, te mjere može provesti inspektor ili pravna, odnosno
fizička osoba koju on ovlasti, a na trošak pravne ili fizičke osobe koja
je bila dužna provesti određenu mjeru.

Članak 65.

Ukoliko inspektor utvrdi da je povrijeđen ovaj Zakon ili drugi propis
donesen na temelju njega, može privremeno do donošenja rješenja o izvršenom
prekršaju odnosno presude o izvršenom kaznenom djelu, oduzeti ulovljene
ribe i druge morske organizme, alate i opremu za ribolov kao i plovilo,
koji su poslužili za izvršenje prekršaja ili kaznenog djela, a mogu u prekršajnom
ili kaznenom postupku poslužiti kao dokaz.

O privremenom oduzimanju izdaje se potvrda.

U slučaju kada se privremeno do odluke nadležnoga državnog tijela oduzimaju
alati i oprema za ribolov kao i plovilo, prijava, odnosno zahtjev se mora
podnijeti u roku od 48 sati, a nadležno državno tijelo o prijavi, odnosno
zahtjevu odlučuje u hitnom postupku.

Članak 66.

Inspekcijske poslove u prvom stupnju obavljaju inspektori.

Protiv rješenja inspektora može se izjaviti žalba Ministarstvu.

O žalbama odlučuje posebna komisija Ministarstva od najmanje tri člana,
koju imenuje ministar.

Žalba izjavljena protiv rješenja iz stavka 2. ovoga članka ne zadržava
izvršenje rješenja.

Članak 67.

Poslove inspektora može obavljati osoba koja ima najmanje VI/1 stupanj
stručnje spreme ribarskoga, veterinarskoga, biološkoga, biotehnološkoga,
agronomskoga, pomorskog i pravnog smjera, pet godina radnoga iskustva u
struci i položen stručni ispit za ribarskoga inspektora.

Program stručnog ispita za inspektora, sastav ispitne komisije i način
polaganja stručnog ispita propisuje ministar.

Članak 68.

Inspektori imaju posebnu iskaznicu i znak kojima se dokazuje njihovo
službeno svojstvo, identitet i ovlasti.

Prilikom obavljanja inspekcijskoga nadzora inspektori mogu nositi odoru.

Obrazac službene iskaznice, znak i odoru inspektora propisuje ministar.

Članak 69.

Inspektori vode popis: o obavljenim inspekcijskim pregledima, donesenim
rješenjima, o zahtjevima za pokretanje prekršajnoga postupka, izrečenim
prekršajnim kaznama i podnesenim prijavama zbog izvršenoga kaznenog djela.

Obrazac popisa, sadržaj i način vođenja propisuje ministar.

Članak 70.

Pravne i fizičke osobe, čiji rad podliježe nadzoru inspektora dužne
su im omogućiti obavljanje inspekcijskog nadzora i pružiti potrebne podatke
i obavijesti.

IX. POSEBNE ODREDBE

Članak 71.

Strane pravne i fizičke osobe smiju obavljati gospodarski ribolov u
ribolovnom moru Republike Hrvatske samo u slučajevima utvrđenim međunarodnim
ugovorom.

Strani državljani smiju obavljati rekreacijsko-športski ribolov na temelju
dozvole.

Članak 72.

Strane pravne i fizičke osobe smiju obavljati djelatnost uzgoja riba
i drugih morskih organizama.

Strane pravne i fizičke osobe smiju započeti obavljati djelatnost uzgoja
riba i drugih morskih organizama:

1. ako su u Republici Hrvatskoj registrirale podružnicu za uzgoj riba
i drugih morskih organizama, i

2. ako ispunjavaju uvjete propisane u članku 36. ovoga Zakona.

Članak 73.

Domaća pravna osoba čiji je osnivač strana pravna ili fizička osoba
ne smije obavljati ribolov u ribolovnom moru Republike Hrvatske.

XI. KAZNENE ODREDBE

Članak 74.

Novčanom kaznom u iznosu od 6.000,00 do 30.000,00 kuna kaznit će se
za prekršaj pravna, odnosno fizička osoba:

1. ako u ribolovnom moru u kojem se nalaze: telegrafski, telefonski
ili električni kabeli, cjevovodi ili drugi uređaji, kao i hidroarheološka
nalazišta i nalazi, obavlja ribolov uz upotrebu mehaničkih naprava za lov
školjaka, pridnenih povlačnih mreža koća, obalnih povlačnih mreža i obalnih
mreža potegača (članak 9.),

2. ako obavlja gospodarski ribolov bez povlastice za gospodarski ribolov
(članak 10. stavak 1. točka 3.),

3. ako obavlja ribolov na ribolovnom području ili zoni plovilom, alatima
i opremom za ribolov koji nisu upisani u povlastici (članak 15. stavak
1.),

4. ako obavlja uzgoj bez povlastice za uzgoj (članak 36. stavak 1. točka
2.),

5. ako obavlja uzgoj na dijelu pomorskog dobra za koje nema koncesiju
ili ako uzgaja vrste i količine riba i drugih morskih organizama koje nisu
upisane u povlastici za uzgoj (članak 41. stavak 1.),

6. ako lovi i stavlja u promet prstace na teritoriju Republike Hrvatske
ili ako ih izvozi u inozemstvo (članak 47. stavak 2.),

7. ako lovi i stavlja u promet u svježem stanju ribe i druge morske
organizme, za vrijeme lovostaja te ako lovi i stavlja u promet nedorasle
ribe i druge nedorasle morske organizme (članak 48. stavak 1. i 2.),

8. ako postupa suprotno uvjetima propisanim u članku 48. stavku 3. točki
4. i članku 49. stavku 1. točki 1., 2., 3., 5. i 6. ovoga Zakona,

9. ako poribljava ribolovno more alohtonim vrstama riba ili drugim morskim
organizmima (članak 50. stavak 1.),

10. ako bez dozvole Ministarstva uzgaja alohtone vrste riba i druge
morske organizme (članak 50. stavak 2.),

11. ako bez dozvole obavlja ribolov u posebnom staništu (članak 52.
stavak 2. i 3.),

12. ako pušta ili baca u ribolovno more, rijeke koje utječu u to more
ili jezera povezana s tim morem, tekuće ili krute otpatke proizvodnje ili
prerade ili bilo kakve druge tvari ili materijale koji uništavaju ribe
ili druge morske organizme ili ograničavaju njihov životni prostor ili
koje štetno utječu na biološke uvjete za njihov opstanak ili razvoj (članak
53.).

Za radnje iz stavka 1. ovoga članka kaznit će se za prekršaj novčanom
kaznom u iznosu od 1. 200,00 do 6. 000,00 kuna i odgovorna osoba u pravnoj
osobi.

Za radnje iz stavka 1. točke 1., 2., 3., 7., 8., 9., 11. i 12. ovoga
članka kaznit će se za prekršaj novčanom kaznom u iznosu od 1. 200,00 do
6. 000,00 kuna i zapovjednik ili voditelj plovila kojim se obavljao ribolov.

Za istovjetne prekršaje iz stavka 1. ovoga članka, učinjene drugi put
pravnoj ili fizičkoj osobi uz novčanu kaznu, izreći će se i mjera oduzimanja
povlastice za obavljanje: ribolova ili uzgoja u trajanju od najmanje četiri
mjeseca do šest mjeseci. Za istovjetne prekršaje iz stavka 1. ovoga članka,
učinjene treći put pravnoj ili fizičkoj osobi uz novčanu kaznu izreći će
se i mjera trajnog oduzimanja povlastice za obavljanje gospodarskog ribolova
ili uzgoja.

Članak 75.

Novčanom kaznom u iznosu od 1. 000,00 do 5. 000,00 kuna kaznit će se
za prekršaj građanin ako stavlja u promet ribe i druge morske organizme
ulovljene u obavljanju maloga ribolova (članak 20. stavak 2.).

Za prekršaj iz stavka 1. ovoga članka počinjen drugi put, građaninu
će se uz novčanu kaznu izreći i mjera oduzimanja odobrenja za obavljanje
maloga ribolova u trajanju od dva do šest mjeseci, računajući od dana pravomoćnosti
rješenja.

Za prekršaj iz stavka 1. ovoga članka počinjen treći put, građaninu
će se uz novčanu kaznu izreći i mjera oduzimanja odobrenja za obavljanje
maloga ribolova u trajanju od šest mjeseci do godine dana, računajući od
dana pravomoćnosti rješenja.

Članak 76.

Novčanom kaznom u iznosu od 500,00 do 3. 000,00 kuna kaznit će se za
prekršaj građanin:

1. ako mali ribolov obavlja bez odobrenja za mali ribolov (članak 22.
stavak 1. i 2.),

2. ako obavlja mali ribolov u ribolovnoj zoni, plovilom te vrstama i
količinom ribolovnih alata i opreme koji nisu upisani u odobrenju (članak
27. stavak 1.).

Za prekršaj iz stavka 1. ovoga članka počinjen treći put, građaninu
će se uz novčanu kaznu izreći i mjera oduzimanja odobrenja za obavljanje
maloga ribolova u trajanju od dva do šest mjeseci, računajući od dana pravomoćnosti
rješenja.

Članak 77.

Novčanom kaznom u iznosu od 2. 000,00 do 10. 000,00 kuna kaznit će se
za prekršaj pravna, odnosno fizička osoba:

1. ako na udaljenosti manjoj od propisane od oznake položaja uzgajališta
obavlja ribolov ili druge radnje koje ometaju djelatnost uzgoja (članak
44.),

2. ako ne plaća naknadu za ribolov (članak 7. stavak 5.),

3. ako nema dozvolu Ministarstva kada zbog znanstvenih istraživanja
obavlja lov ili sakupljanje obavlja protivno uvjetima propisanim ovim Zakonom
i propisima donesenim na temelju njega (članak 55.),

4. ako ne vodi očevidnik o gospodarskom ribolovu ili uzgoju (članak
57. stavak 1.),

5. ako se očevidnik o gospodarskom ribolovu ili uzgoju ne nalazi na
plovilu kojim se obavlja ribolov odnosno na uzgajalištu (članak 57. stavak
2.),

6. ako ne dostavlja podatke o gospodarskom ribolovu ili uzgoju (članak
58. stavak 1.),

7. ako inspektoru ili ovlaštenom inspektoru ne omogući obavljanje inspekcijskoga
nadzora ili im ne pruži potrebne podatke i obavijesti (članak 70.).

Za radnje iz stavka 1. ovoga članka kaznit će se za prekršaj novčanom
kaznom u iznosu od 400,00 do 2. 000,00 kuna i odgovorna osoba u pravnoj
osobi.

Za radnje iz stavka 1. točke 1., 3., 4., 5. i 7. ovoga članka kaznit
će se za prekršaj novčanom kaznom u iznosu od 400,00 do 2. 000,00 kuna
i zapovjednik ili voditelj plovila kojim se obavljao ribolov.

Za istovjetne prekršaje iz stavka 1. točke 2., 3. i 6. ovoga članka,
učinjene drugi puta pravnoj ili fizičkoj osobi, pored novčane kazne izreći
će im se i zaštitna mjera oduzimanja povlastice za obavljanje ribolova
ili uzgoja u trajanju od najmanje tri do najviše šest mjeseci, dok će im
se za po treći put učinjene prekršaje iz stavka 1. točke 2., 3. i 6. ovoga
članka pored novčane kazne, izreći i zaštitna mjera oduzimanja povlastice
za obavljanje gospodarskog ribolova ili uzgoja u trajanju od najmanje tri
do najviše pet godina.

Članak 78.

Novčanom kaznom u iznosu od 1. 200,00 do 6. 000,00 kuna kaznit će se
za prekršaj pravna odnosno fizička osoba:

1. ako se povlastica za gospodarski ribolov ne nalazi na plovilu (članak
15. stavak 2.),

2. ako gospodarskim ribolovom ne upravlja osoba stručno osposobljena
za obavljanje gospodarskog ribolova (članak 16. stavak 1.),

3. ako osoba koja obavlja gospodarski ribolov ronjenjem nije stručno
osposobljena za ronjenje kao i obavljanje gospodarskog ribolova (članak
16. stavak 2.),

4. ako se povlastica za uzgoj ne nalazi na uzgajalištu ili u sjedištu
tvrtke (članak 41. stavak 2.),

5. ako uzgojem ne upravlja osoba stručno osposobljena za uzgoj (članak
42. stavak 1.),

6. ako održi natjecanje u rekreacijsko-športskom ribolovu bez odobrenja
mjerodavnog tijela državne uprave (članak 34. stavak 1. i 2.).

Za radnje iz stavka 1. ovoga članka kaznit će se za prekršaj novčanom
kaznom u iznosu od 400,00 do 2. 000,00 kuna i odgovorna osoba u pravnoj
osobi.

Za radnje iz stavka 1. točke 1., 2. i 3. ovoga članka kaznit će se za
prekršaj novčanom kaznom u iznosu od 400,00 do 2. 000,00 kuna i zapovjednik
ili voditelj plovila kojim se obavljao ribolov.

Članak 79.

Novčanom kaznom u iznosu od 300,00 do 1. 500,00 kuna kaznit će se za
prekršaj građanin:

1. ako u obavljanju malog ribolova nema kod sebe odobrenje za obavljanje
maloga ribolova (članak 27. stavak 2.),

2. ako ne dostavlja podatke o malom ribolovu (članak 59. stavak 1. i
2.).

Članak 80.

Novčanom kaznom u iznosu od 400,00 do 2. 000,00 kuna kaznit će se za
prekršaj fizička osoba:

1. ako u obavljanju gospodarskog ribolova nema kod sebe uvjerenje o
stručnoj osposobljenosti (članak 16. stavak 3.),

2. ako bez dozvole obavlja rekreacijsko-športski ribolov, odnosno ako
u obavljanju rekreacijsko-športskog ribolova nema kod sebe dozvolu (članak
31. stavak 1. i 2.),

3. ako rekreacijsko-športski ribolov obavlja nedozvoljenim ribolovnim
alatima ili opremom (članak 33. stavak 1.),

4. ako u obavljanju rekreacijsko-športskoga ribolova ulovi ili sakupi
više ribe i drugih morskih organizama od dozvoljenog (članak 33. stavak
2.),

5. ako stavlja u promet ribe i druge morske organizme ulovljene u obavljanju
rekreacijsko-športskoga ribolova (članak 33. stavak 4.).

Za prekršaje iz stavka 1. ovoga članka inspektori i ovlašteni inspektori
mogu naplaćivati novčane kazne na licu mjesta u iznosu od 200,00 kuna.

Članak 81.

Za prekršaje navedene u članku 64. stavku 1. točki 2., 3., 6., 7. i
10. i članka 75., 76., 77. stavka 1. točke 3. i članka 79. ovoga Zakona,
osim novčane kazne obvezno se izriču i zaštitne mjere:

- oduzimanja ulova riba i drugih morskih organizama i

- oduzimanje alata i opreme za ribolov kojom je počinjen prekršaj, bez
obzira na to tko je vlasnik.

Za prekršaj naveden u članku 74. stavku 1. točki 9. ovoga Zakona, osim
novčane kazne obvezno se izriče i zaštitna mjera oduzimanja riba i drugih
morskih organizama.

Članak 82.

Novčanom kaznom u iznosu od 40. 000,00 do 120. 000,00 kuna kaznit će
se za prekršaj zapovjednik ili voditelj stranoga plovila ako obavlja gospodarski
ribolov u ribolovnom moru bez propisane povlastice ili na način koji nije
u skladu s međunarodnim ugovorom.

Za prekršaj iz stavka 1. ovoga članka izreći će se i zaštitna mjera
oduzimanja ulova, alata i opreme za ribolov, a može se oduzeti i plovilo
bez obzira na to tko je vlasnik.

Novčanom kaznom u iznosu od 60. 000,00 do 180. 000,00 kuna kaznit će
se za prekršaj iz stavka 1. ovoga članka zapovjednik ili voditelj stranoga
plovila koji je već bio kažnjavan zbog istog prekršaja počinjenog u ribolovnom
moru Republike Hrvatske, ako od pravomoćnosti rješenja za navedeni prekršaj
nije proteklo više od 5 godina, a izreći će se i zaštitna mjera oduzimanja
ulova, alata i opreme za ribolov, te plovila bez obzira tko je vlasnik.

Ako zapovjednik, voditelj ili član posade stranoga plovila kojim se
obavljao gospodarski ribolov ne posluša naredbu službene osobe o zaustavljanju
plovila ili nekim drugim postupkom prouzroči opasnost za život ljudi ili
štetu na imovini, osim novčane kazne u iznosu od 100. 000,00 do 300. 000,00
kuna izreći će se i zaštitna mjera oduzimanja plovila, ulova, alata i opreme
za ribolov, bez obzira na to tko je vlasnik.

Članak 83.

Troškove privođenja prekršitelja i troškove prijevoza i čuvanja plovila,
alata i opreme za ribolov te ulova, snosi prekršitelj.

XII. PRIJELAZNE I ZAVRŠNE ODREDBE

Članak 84.

Propise na temelju ovlaštenja ovoga Zakona donijet će ministar u roku
od jedne godine od dana početka primjene Zakona o morskom ribarstvu ("Narodne
novine", br. 74/94.).

Članak 85.

Pravne i fizičke osobe koje obavljaju djelatnosti morskoga ribarstva
po prijašnjim propisima, u roku od dvije godine od dana početka primjene
Zakona o morskom ribarstvu ("Narodne novine", br. 74/94.), moraju
ishoditi povlastice iz članka 11. odnosno 37. ovoga Zakona.

Članak 86.

Do ustrojavanja područnih jedinica Ministarstva, njihove poslove obavljat
će županijski uredi za gospodarstvo.

Članak 87.

Zbog zaštite riba i drugih morskih organizama, dok se ne donesu propisi
iz članka 17. stavka 2., i članka 49. stavka 1. točke 1., 2., 3., 4., 6.
i 7. ovoga Zakona neće se izdavati nove povlastice za ribolov niti u postojeća
odobrenja ili rješenja upisivati:

1. pridnene povlačne mreže-koće,

2. ludar, zagonica i fružata,

3. trostruke mreže stajačice popone i salpare,

4. vrše za lov škampa,

ako pravne i fizičke osobe takva plovila, ribolovne alate i opremu za
ribolov nisu upotrebljavale prije stupanja na snagu Zakona o morskom ribarstvu
("Narodne novine", br. 74/94.).

Članak 88.

Obveza plaćanja naknade za gospodarski ribolov propisana odredbom članka
7. stavka 4. ovoga Zakona započet će nakon što stupi na snagu propis iz
članka 46. stavka 3. ovoga Zakona.

Obveza vođenja očevidnika o gospodarskom ribolovu i uzgoju propisana
odredbom članka 57. stavka 1. ovoga Zakona započet će nakon što stupi na
snagu propis iz članka 57. stavka 3. ovoga Zakona.

Obveza dostavljanja podataka o gospodarskom ribolovu i uzgoju propisana
odredbom članka 58. stavka 1. ovoga Zakona započet će nakon što stupi na
snagu propis iz članka 58. stavka 3. ovoga Zakona.

Članak 89.

Obaveza dostavljanja podataka o malom ribolovu propisana odredbom članka
59. stavka 1. ovoga Zakona započet će nakon što stupi na snagu propis iz
članka 59. stavka 3. ovoga Zakona. "

Članak 90.

Do donošenja propisa iz članka 84. ovoga Zakona ostaju na snazi:

1. odredbe članka 2., članka 13., članka 14., članka 15., članka 16.,
članka 20., članka 21., članka 23., članka 25. stavka 3. i 4., članka 38.
stavka 2. i 3., članka 41., članka 42., članka 43., članka 44., članka
46a., članka 47., članka 48., članka 49., članka 51. stavka 1., 2., 3.,
4. i 5., članka 66. stavka 1. točke 2. i 3., članka 67. stavka 1. točke
1., 2., 3., 4., 5. i 6. i stavka 2., članka 68. stavka 1. točke 1., 2.,
3. i 4. i stavka 2., članka 69. stavka 1. točke 1., 3., 4., 5. i 11. i
stavka 2., članka 71., članka 72. stavka 1. točke 3. i 4., članka 73. stavka
1. točke 1., 2. i 3. i stavka 2. i članka 74. Zakona o morskom ribarstvu
("Narodne novine", br. 44/80 - pročišćeni tekst, 41/84., 9/88.,
9/91., 61/91., 22/92., 26/93. i 109/93.),

2. Pravilnik o privrednom i športskom ribolovu, uzgoju riba i drugih
morskih životinja, vađenju spužava, koralja, školjkaša i morskoga bilja
("Narodne novine", br. 34/85., 35/86., 26/87., 9/89. i 26/90.),

3. Pravilnik o obavljanju privrednoga i športskoga morskog ribolova,
te zaštiti riba i drugih morskih životinja na području Velebitskoga kanala
("Narodne novine", br. 47/93.),

4. Pravilnik o kriterijima za utvrđivanja visine naknade štete nanesene
fauni i flori mora ("Narodne novine", br. 24/84.),

5. Naredba o zaštiti riblje mlađi, nedoraslih riba i drugih morskih
životinja ("Narodne novine", br. 16/89.),

6. Naredba o ribolovu povlačnim mrežama-koćama ("Narodne novine",
br. 24/91. i 58/92.),

7. Program za provjeravanje stručne sposobnosti ribara ("Narodne
novine", br. 26/87.).

Članak 91.

Ministar je dužan donijeti propise članka 30. stavka 6. i 7., članka
21. stavka 2., članka 22. stavka 3., članka 24. stavka 2., članka 26. stavka
2. i članka 59. stavka 3. ovoga Zakona u roku od šezdeset dana od dana
stupanja na snagu Zakona o izmjenama i dopunama Zakona o morskom ribarstvu
("Narodne novine", br. 57/96.).

Članak 92.

Danom početka primjene Zakona o morskom ribarstvu ("Narodne novine",
br. 74/94.), prestaje vrijediti Zakon o morskom ribarstvu ("Narodne
novine", br. 44/80. - pročišćeni tekst, 41/84., 9/88., 9/91., 61/91.,
22/92., 26/93. i 109/93.) osim odredaba iz članka 90. ovoga Zakona.

Zakon, NN 46/1997-670